সেদিনের খবর পড়ে মানবাধিকার সংগঠন গুলো ছুটতে শুরু করলো লালমোহনের উদ্দেশ্যে। ড. কামাল হোসেন, সুলতানা কামাল, প্রফেসর ড. অজয় রায়, পংকজ ভট্টচার্য্য, রাখী দাস পুরকায়স্থ সহ বিশিষ্ট জনরা। আইন ও শালিস কেন্দ্র এবং গণ স্বাক্ষরতা অভিযানের পক্ষ থেকে ভিডিও ডকুমেন্টারী তৈরী করা হয়। মানবাধিকার সংগঠন গুলোর সাথে ভোলা থেকে এবার যুক্ত হন সংবাদের তৎকালীন সাংবাদিক মোবাশ্বের উল্লাহ চৌধুরী। তিনি সারা জীবন বাম রাজনীতি করে গেছেন। লোভ – লালসার উর্ধ্বে থাকা এ মানুষটি দিনের পর দিন আমাদের সফর সঙ্গী হয়েছেন। কিন্ত লালমোহনের সেই দুর্গম পথ তখন আর আমার জন্য নিরাপদ ছিল না। পুলিশ বরাবরই শাসক দলের চাকর হিসাবে আইনের প্রয়োগ ঘটায়। তখন বিএনপি ক্যাডারদের চেয়েও লালমোহন থানা পুলিশ বেশী ক্ষুদ্ধ আমার উপর। যদিও তৎকালীন পুলিশ সুপার শাহজামান রাজ একজন ভাল মানুষ হওয়ার কারনে নিজেকে কিছুটা নিরাপদ মনে করতাম। তবে ততদিনে লর্ড হার্ডিঞ্জের মাস্তানরা ক্ষেপে গেছেন আমার বিরুদ্ধে। অনেকটা মৃত্যুকে আলিঙ্গন করেই আমাদের লালমোহন যাতায়াত। গোপনীয় এ সফরের মাঝে একদিন টের পেয়ে যান তজুমদ্দিনের বর্তমান উপজেলা চেয়ারম্যান আওয়ামী লীগ নেতা মোশারেফ হোসেন দুলাল। তিনি ড.কামাল হোসেনের আগমনের খবর পেয়ে সন্ধ্যায় ভোলা খেয়াঘাটের ঢাকাগামী লঞ্চে এসে হাজির। বিশাল খাবার-দাবারের অনেক গুলো বাটি নিয়ে তিনি ড. কামাল হোসেনের কক্ষে প্রবেশ করে বললেন ‘ স্যার আপনার রাতের খাবারটা আমার বাসা থেকে তৈরী করে এনেছি। রাতে আপনি লঞ্চে খাবেন’। দুলাল ভাইরা মনে প্রানে সেদিন ড. কামালদের সাধুবাদ জানিয়েছেন। হিন্দু সম্প্রদায়কে রক্ষার জন্য সুলতানা কামালদের কার্যক্রম তাদের খুবই পচ্ছন্দের বলে চোখের ভাষায় বুঝেছি। কিন্ত আজ সেই মোশারেফ হোসেন দুলাল ভাইর এলাকায় উড়ে এসে জুড়ে বসা এমপি সাহেব কি সংখ্যা লঘু নির্যাতনের অতীত ইতিহাসের সিংহভাগও জানেন? নাকি সামনে নির্বাচন তাই প্রতিদ্বন্দি প্রার্থী মেজর হাফিজের বিচার দাবী করতে কনভেনশনের নামে আওয়ামী আয়োজনে পুনরায় সংখ্যালঘুদের আরেকটি রাজনৈতিক নির্বাচনে ব্যবহারের পায়তারা করছেন। ……..চলবে